Predsjednik kantona (Federacija Bosne i Hercegovine)

**Predsjednik kantona** (poznat i kao **guverner** ili **župan**) bila je funkcija u kantonalnim vlastima Federacije Bosne i Hercegovine. Ova funkcija je postojala u svih deset kantona Federacije BiH, a predsjednici su imali izvršne nadležnosti unutar svojih kantona.

## Historija 
Funkcija predsjednika kantona uvedena je proglašenjem Ustava Federacije Bosne i Hercegovine 30. marta 1994. i bila je dio kantonalne vlasti, uz Vladu kantona i Skupštinu kantona. Predsjednici su birani od strane kantonalnih skupština i imali su značajnu ulogu u donošenju i provođenju odluka na kantonalnom nivou. Tokom godina postojanja funkcije predsjednika kantona, izvršene su određene promjene u njenim nadležnostima. Ustavnim amandmanima u nekoliko kantona smanjene su nadležnosti predsjednika kantona, posebno u pogledu upravljanja budžetom i imenovanja članova vlade, kako bi se povećala uloga kantonalnih skupština.

## Izbor 
Svaki kanton ima predsjednika koji se bira većinom glasova u skupštini kantona između kandidata koje predlože zastupnici. Izbor se razlikovao u Srednjobosanskom i Hercegovačko-neretvanskom kantonu, odnosno u "kantonima sa posebnim režimom".

Skupština je predsjednika i njegovog zamjenika smjenjivala dvotrećinskom većinom, s tim da je u višenacionalnim kantonima bila potrebna većina glasova hrvatskih i bošnjačkih zastupnika. Ustav Bosansko-podrinjskog kantona Goražde i Zeničko-dobojskog kantona propisao je da je predsjednik kantona mogao biti smijenjen ako prekrši zakletvu ili je iz drugih razloga bio nedostojan vršenja te dužnosti. U slučaju da predsjednik nije bio u mogućnosti obavljati svoju dužnost, klub zastupnika u kantonalnoj skupštini koji ga je birao, ponovno bi kandidovao kandidata u roku od 30 dana. Ako bi oba mjesta, predsjednika i njegovog zamjenika ostala upražnjena, njihove dužnosti bi za potrebno vrijeme preuzeo predsjednik skupštine.

* imenovanje Vlade Kantona;
* potpisivanje zakona Skupštine Kantona;
* predlaganje sudaca Kantonalnog suda;
* potpisivanje međunarodnih sporazuma u ime Kantona;
* davanje pomilovanja za djela utvrđena zakonima Kantona, osim za ratne zločine, zločine protiv čovječnosti i genocida;
* razmatranje izvještaja ombudsmena i osiguranje uvjeta za njihov rad;
* staranje o ostvarivanju saradnje sa tijelima Federacije BiH, uključujući osiguranje izvršavanja odluka kantonalnih sudova i sudova Federacije BiH;
* provođenje politike i izvršavanje propisa Kantona, uključujući osiguranje izvršavanja odluka kantonalnih sudova i sudova Federacije BiH;
* obavljanje i drugih poslova koje mu povjeri Skupština.

### Tuzlanski kanton 
Predsjednik Tuzlanskog kantona nadležan je za:

* imenovanje Vlade Kantona;
* imenovanje kantonalnog pravobranioca i zamjenika kantonalnog pravobranioca;
* predlaganje sudija Kantonalnog suda;
* predlaganje kantonalnog tužioca i zamjenika kantonalnog tužioca;
* donošenje ukaza o proglašavanju zakona koje donosi Skupština Kantona;
* provođenje kantonalne politike;
* obavještavanje Skupštine Kantona o provođenju kantonalne politike utvrđene odlukama i smjernicama Skupštine Kantona i, u vezi s tim, predlaganje Skupštini Kantona razmatranja pojedinih pitanja i donošenja odluka;
* potpisivanje i ratifikovanje međunarodnih sporazuma u ime Kantona, koje odobrava Skupština Kantona, uz saglasnost Parlamentarne skupštine Bosne i Hercegovine, osim sporazuma one vrste za koje, po zakonu Parlamentarne skupštine Bosne i Hercegovine, njena saglasnost nije potrebna;
* davanje pomilovanja za djela utvrđena zakonom;
* podnošenje zahtjeva Ustavnom sudu Federacije BiH radi utvrđivanja da li je Ustav Kantona i amandman na Ustav Kantona, predloženi zakon ili zakon koga je usvojila Skupština Kantona, u skladu sa Ustavom Federacije BiH;
* podnošenje zahtjeva Ustavnom sudu Federacije BiH radi utvrđivanja da li je predloženi ili usvojeni propis koji donosi organ kantonalne ili općinske, odnosno gradske vlasti u skladu sa Ustavom Federacije BiH;
* razmatranje izvještaja ombudsmena i osiguravanje uslova za njihov rad;
* staranje o ostvarivanju saradnje sa organima Federacije;
* izvršavanje i drugih poslova koje mu povjeri Skupština Kantona.

### Zeničko-dobojski kanton 
Predsjednik Zeničko-dobojskog kantona nadležan je i odgovoran za:

* imenovanje Vlade Kantona;
* predlaganje sudija kantonalnih sudova;
* potpisivanje međunarodnih sporazuma u ime Kantona, koje odobrava Skupština u saglasnosti Parlamenta Federacije, u skladu sa Ustavom Federacije BiH;
* davanje pomilovanja za djela utvrđena kantonalnim zakonima;
* podnošenje zahtjeva Ustavnom sudu Federacije BiH, radi utvrđivanja da li je Ustav Kantona, predloženi zakon ili zakon koji je usvojila Skupština u skladu sa Ustavom Federacije BiH;
* podnošenje zahtjeva Ustavnom sudu Federacije BiH radi utvrđivanja da li je predloženi ili usvojeni propis koji donosi organ kantonalne ili općinske vlasti u skladu sa Ustavom Federacije BiH;
* razmatranje izvještaja ombudsmena i osiguravanje uvjeta za njihov rad;
* staranje o ostvarivanju saradnje sa organima Federacije BiH;
* predsjedava sjednicama Vlade, a u svojoj odsutnosti ovlašćuje ministra koji će predsjedavati sjednicama Vlade;
* provođenje politike i izvršavanje kantonalnih propisa uključujući osiguranje izvršavanja odluka kantonalnih i federalnih sudova;
* predlaganje i davanje preporuka iz oblasti kantonalnog zakonodavstva;
* pripremanje budžetskih prijedloga Skupštini;
* izvršavanje i drugih poslova koje mu povjeri Skupština;
* druga pitanja utvrđena Ustavom i Zakonom Kantona.

### Bosansko-podrinjski kanton Goražde 
Predsjednik Bosansko-podrinjskog kantona Goražde bio je nadležan za:

* imenovanje i smjenjivanje predsjednika Vlade, zamjenika predsjednika Vlade i članova Vlade Kantona, koje potvrđuje Skupština;
* predlaganje sudija kantonalnih sudova;
* predstavljanje i zastupanje Kantona u zemlji i inostranstvu;
* zaključivanje ugovora i drugih akata kojima se preuzimaju prava i obaveze za Kanton, s tim da se za ugovore veće vrijednosti i ugovore iz oblasti međunarodne saradnje mora pribaviti saglasnost Skupštine;
* podnošenje zahtjeva Ustavnom sudu Federacije BiH i Ustavom sudu Bosne i Hercegovine;
* razmatranje izvještaja ombudsmena i drugih međunarodnih organizacija za Ijudska prava i obezbjeđuje preduzimanje potrebnih mjera u zaštiti Ijudskih prava i sloboda;
* osiguravanje saradnje sa organima Bosne i Hercegovine i Federacije BiH;
* odlučivanje o upotrebi policijskih snaga u posebnim okolnostima kao što su neposredna ratna opasnost, ratno stanje, vanredne situacije izazvane prirodnim ili drugim katastrofama;
* predlaganje donošenja propisa iz nadležnosti Skupštine;
* predlaganje budžeta Kantona i instrumenata neophodnih za njegovo izvršavanje;
* predlaganje mjera ekonomske i razvojne politike Kantona;
* potpisivanje akata kojim se vrši proglašenje Ustava, zakona (ukaz), uredba ili odluka o proglašenju stava i zakona;
* predlaganje amandmana na Ustav kantona;
* vršenje drugih poslova utvrđenih Ustavom i drugim propisima Kantona.

### Srednjobosanski kanton 
Predsjednik Srednjobosanskog kantona nadležan je za:

* predstavljanje i zastupanje Kantona;
* imenovanje Vlade Kantona;
* predlaganje sudija Suda Kantona;
* donošenje ukaza o proglašenju zakona Skupštine nakon njihovog donošenja;
* potpisivanje i ratificiranje međunarodnih sporazuma u ime Kantona, uz saglasnost Parlamenta Federacije BiH, u skladu sa Ustavom Federacije BiH;
* davanje pomilovanja za djela utvrđena kantonalnim zakonom, osim za ratne zločine protiv čovječnosti i genocida;
* podnošenje zahtjeva Ustavnom sudu Federacije BiH, u skladu sa članom IV. C. 10 (2) b) Ustava Federacije BiH;
* razmatranje izvještaja ombudsmana i omogućivanje uvjeta za njihov rad.

Zamjenik predsjednik Kantona nadležan je za:

* imenovanje Vlade Kantona;
* proglašavanje zakona koje donosi Skupština;
* predlaganje sudaca Kantonalnog suda;
* potpisivanje međunarodnih sporazuma u ime Kantona;
* davanje pomilovanja za djela utvrđena zakonima Kantona, osim za ratne zločine, zločine genocida i zločine protiv čovječnosti;
* razmatranje izvještaja ombudsmena i osiguravanje uvjeta za njihov rad;
* staranje o ostvarivanju saradnje sa tijelima Federacije BiH;
* provođenje politike i provedbu propisa Kantona, uključujući osiguranje izvršavanja odluka Kantonalnog suda i sudova Federacije BiH;
* obavljanje i drugih poslova koje mu povjeri Skupština.

### Kanton Sarajevo 
Predsjednik Kantona Sarajevo nadležan je za:

* imenovanje i smjenjivanje Premijera, zamjenika Premijera i članova Vlade;
* predlaganje sudija kantonalnih sudova;
* predstavljanje i zastupanje Kantona u zemlji i inostranstvu;
* zaključivanje ugovora i drugih akata kojima se preuzimaju prava i obaveze za Kanton, s tim da se za ugovore veće vrijednosti i ugovore iz oblasti međunarodne suradnje mora pribaviti saglasnost Skupštine sukladno Ustavu;
* podnošenje zahtjeva Ustavnom sudu Federacije BiH i Ustavnom sudu Bosne i Hercegovine;
* razmatranje izvještaja ombudsmena i drugih međunarodnih organizacija za zaštitu ljudskih prava i osiguravanje poduzimanja potrebnih mjera u zaštiti ljudskih prava i sloboda;
* osiguravanje saradnje sa organima Bosne i Hercegovine i Federacije BiH;
* odlučivanje o upotrebi policijskih snaga u posebnim okolnostima kao što su neposredna ratna opasnost, ratno stanje i vanredne situacije izazvane prirodnim ili drugim katastrofama;
* predlaganje donošenja propisa iz nadležnosti Skupštine;
* predlaganje mjera ekonomske i razvojne politike Kantona;
* vršenje drugih poslova utvrđenih Ustavom i drugim propisima Kantona.

Osim predsjednika, izvršnu vlast obavlja i potpredsjednik kantona. Prvobitno su postojala tri potpredsjednika, da bi Amandmanom VI taj broj bio smanjen na jedan. Potpredsjednik Kantona obavljao je poslove koje je utvrđivao predsjednik Kantona, kao i druge poslove kako je to bilo utvrđeno posebnim kantonalnim propisima. Također, predsjednik i potpredsjednik kantona nisu mogli biti iz istog konstitutivnog naroda.

### Kanton 10 
Predsjednik Kantona 10 odgovara za:

* imenovanje Vlade;
* potpisivanje Zakona Skupštine Kantona;
* predlaganje sudaca kantonalnim sudova;
* potpisivanje međunarodnih sporazuma u ime Kantona;
* davanje pomilovanja za djela utvrđena zakonima Kantona, osim za ratne zločine i zločine protiv čovječanstva i genocide;
* razmatranje izvještaja ombudsmena i osiguravanje uvjeta za njihov rad;
* staranje o ostvarivanju suradnje sa tijelima Federacije BiH;
* provođenje politike i izvršavanje propisa Kantona, uključujući osiguranje izvršavanja odluke kantonalnih sudova i sudova Federacije BiH;
* obavljanje i drugih poslova koje mu povjeri Skupština.

## Reference 
Kategorija:Politika Federacije Bosne i Hercegovine
Kategorija:Kantoni Federacije Bosne i Hercegovine